**Biologicky rozložiteľný odpad a kuchynský odpad z domácností**

Vážení občania,

radi by sme Vás informovali, že od 1.1.2021 je na základe ustanovení zákona č. 79/2015 Z. z. obciam uložená povinnosť, zabezpečiť zavedenie a vykonávanie triedeného zberu biologicky rozložiteľného kuchynského odpadu (BRKO).

V tomto zákone sú stanovené aj výnimky. Jednou z výnimiek je, že obec preukáže, že **domácnosti kompostujú vlastný biologicky rozložiteľný odpad**. K tomu je nevyhnutné, aby každá domácnosť, ktorá kompostuje, zaslala na obecný úrad čestné prehlásenie, že kompostuje biologicky rozložiteľný odpad vo vlastnom kompostéri. Tlačivo je k dispozícii na obecnom úrade. Taktiež je možné si ho stiahnuť na stránke obce v sekcii Obec – odpadové hospodárstvo. Domáce kompostovanie považujeme v podmienkach obce Svederník za prirodzené. Preto veríme, že využijete možnosť preukázania domáceho kompostovania.

V prípade, **ak domácnosť nekompostuje** a ani nedoručí na obecný úrad čestné prehlásenie o kompostovaní, **má povinnosť požiadať** **o nádobu na biologicky rozložiteľný odpad** a obec ju domácnosti pridelí. Táto špeciálna plastová nádoba (objem 140 l) bude vyvážaná za poplatok 3,50 Eur za nádobu a vývoz.

Možnosť odovzdania konárov z orezávania stromov, kríkov bude na novom zbernom mieste. O termíne vás budeme informovať prostredníctvom webovej stránky obce.

Obec Svederník Vám oznamuje, že smetné nádoby na komunálny odpad budú označené (čipované) pre potrebu presnejšej evidencie odpadov. K tomuto kroku obec pristupuje z dôvodu neustáleho zvyšovania poplatkov za komunálny odpad zo strany štátu a skutočnosti, že niektorí občania poctivo odpad separujú a iní separáciu takmer úplne ignorujú, čo taktiež prispieva k navyšovaniu poplatkov. Cieľom označenia smetných nádob je spravodlivejšie spoplatnenie vývozu komunálneho odpadu. Do budúcnosti bude mať obec presnejšie informácie o váhe každej smetnej nádoby a tak bude vedieť identifikovať kto separuje viac a kto menej. Veríme, že toto opatrenie prispeje k miernejšiemu nárastu poplatkov, ktorému sa v ďalších rokoch určite nevyhneme. V zmysle platnej odpadovej legislatívy, náklady na odpadové hospodárstvo obce sa prenášajú občana prostredníctvom poplatku za odvoz komunálneho odpadu. Dobrou separáciou odpadu môžeme spoločne tento trend zvyšovania poplatkov zmierniť.